Siktede hadde besøksforbud: – Ble etterforsket for trusler mot avdøde
Disse truslene var under etterforskning, og de involverte har i den forbindelse vært i avhør hos politiet. 17. april i år ble den nå drapssiktede mannen ilagt besøksforbud mot den avdøde mannen (40). Den avdøde og begge de siktede er islandske statsborgere. Det skriver Finnmark politidistrikt i en pressemelding. – Han var gjort kjent med besøksforbudet over telefon. Siktede er ennå ikke avhørt, og av hensyn til etterforskningen kan politiet ikke si noe mer om innholdet i truslene på det nåværende tidspunktet, sier politiadvokat Anja M. Indbjør i meldingen.Ifølge politiet har mannen så langt ikke ønsket å la seg avhøre. En annen mann er siktet for medvirkning til drap. Han har forklart seg innledende for politiet og erkjenner ikke straffskyld i henhold til siktelsen. Politiet planlegger å gjennomføre avhør med begge de siktede litt ut i den kommende uken, opplyser Indbjør. De siktede vil mandag bli fremstilt for Øst-Finnmark tingrett og begjært varetektsfengslet. For den ene siktede blir det begjært fire uker med brev- og besøksforbud. For den andre blir det begjært en uke med brev- og besøksforbud. Det vil i forbindelse med etterforskningen bli bedt om at det gjennomføres en judisiell observasjon av den ene siktede, opplyser politiet.Den hovedmistenkte skal lørdag morgen ha postet en tekst på sin Facebook-side der han ba om tilgivelse. iFinnmark har oversatt teksten som mannen skrev på Facebook-siden på islandsk. I teksten publisert lørdag morgen skriver mannen at han ikke mente å løsne skudd. – Vi kjenner til Facebook-innlegget og har sikret det, men kan ikke kommentere innholdet i det, sier lensmann Tarjei Leinan Mathiesen i Porsanger til NTB. – Alt rundt Facebook og de personene som er involvert, er viktig i etterforskningen, fortsetter han.
Mannen som er hovedmistenkt for drapet i Mehamn var under etterforskning for trusler mot den avdøde.